Predkladacia správa

	Analýza praktického uplatňovania zákona č. 312/2001 Z. z.  o štátnej službe a o zmene a doplnení niektorých zákonov v znení neskorších predpisov (ďalej len „zákon o štátnej službe“) sa predkladá na základe  § 6 ods. 2 písm. b) zákona o štátnej službe a  úlohy C. 5 uznesenia vlády  Slovenskej  republiky č. 466  z  9. mája 2002.

          Zákon o štátnej službe vytvoril legislatívnu bázu na začatie dlhodobého procesu budovania štátnej služby na princípe profesionality, nestrannosti a politickej nezávislosti. Vniesol nový demokratický rozmer do vzťahu zamestnanec – štát predovšetkým tým, že prijímaním zamestnanca prostredníctvom výberového konania eliminuje prípadný klientelizmus, umožňuje mu vyjadrovať sa k rozličným aspektom štátnozamestnaneckého pomeru, presne vymedzuje jeho práva a povinnosti a  podporuje jeho vzdelávanie. Zároveň vytvorením Etického kódexu a jeho aplikáciou vnáša novú dimenziu do vzťahu  štátny zamestnanec – občan.

         Ku dnu 1. novembra 2002 bolo v štátnej službe systemizovaných 31 256 štátnozamestnaneckých miest. Z tohto počtu bolo obsadených 28 602 a neobsadených 2 654 miest. Z celkového počtu 28 602 miest je 4862 miest predstavených. Celkový prehľad o systemizovaných a voľných štátnozamestnaneckých miestach je v prílohe č. 1, 2 a 3. Štruktúra riadenia služobných úradov z úrovne Úradu pre štátnu službu a prehľad o 374 služobných úradoch  ku dňu 19. marca 2003 je v prílohe č. 4 a 4a.

        Analýza zachytáva základné problémy súvisiace s implementáciou zákona o štátnej službe v období od  apríla 2002 do marca 2003. Spracovaná bola na základe poznatkov Úradu pre štátnu službu a služobných  úradov na úrovni ministerstiev, ostatných ústredných orgánov štátnej správy a krajských a okresných úradov. Analýza neopisuje detailne všetky rozporné ustanovenia zákona o štátnej službe, akokoľvek významné pre ten-ktorý rezort, iba tie najdôležitejšie. Naznačuje východiská  a návrhy na riešenie problémov, ktoré by sa mali premietnuť do pripravovanej komplexnej novely zákona o štátnej službe. Súčasťou analýzy sú aj konkrétne opatrenia Úradu pre štátnu službu, ktoré je potrebné  vykonať v rokoch 2003 a 2004. 

         Predkladaný materiál nemá finančný, ekonomický a environmentálny vplyv a vplyv na zamestnanosť.